  Майя Бывальцева Пичи Пурга ёрослэсь тӧрозэ быръёнъя конкурс 2-тӥ тулыспалэ Удмуртилэн тӧроезлэн резиденцияз ортчоз. Кызьы ивортэмын ёрослэн сайтаз, вожвылъяськонэ пыриськон понна куриськонъёсты кутон туннэ, 11-тӥ толшоре, кутскиз но арня ортчыса, 18-тӥ толшоре, йылпумъяськоз. 10-тӥ толшоре та вожвылъяськонэз ортчытонъя ӧрилэн нырысетӥ кенешонэз ортчиз. Солэн кивалтӥсез луиз Удмуртиысь тӧролэн но кивалтэтлэн администрацизылэн кивалтӥсез Сергей Смирнов. Со сяна, комиссия кандидатъёсын сётэм ужкагазъёсты эскеронъя ужась группалэсь ёзчиоссэ пусйиз, ужкагазъёслэсь формазэс юнматӥз, ӧрилэн ёзчиосызлэн инлыксы, конкурслэн ужрадъёсыз сярысь ивортодэтэз вӧлмытӥз. Тодэ вайытом, Пичи Пурга ёрослэн азьвыл тӧроез Светлана Колодкина 2017-тӥ арын 1-тӥ шуркынмонысен ужан интыысьтыз ас мылкыд каремезъя кошкиз. 26-тӥ толсуре ёрос суд сое ужоскетъёсыз сьӧры потэмен янгышен лыдъяз но 50 сюрс манет штраф улэ кыскиз. Следстви ивортэмъя, 2014–2015 аръёсы ёрос администрациен кивалтыкуз Колодкина куашкан калэ вуэм юртъёсын улӥсьёсты выжтон программая пуктэм трос патеръем 8 юртъёсысь 25 патеръёсты муниципал асъетэ кутон сярысь ужкагазъёсты кинюртӥз. Коркаосын шуныт ӧвӧлтэмез но соослэсь муниципал контрактъёслэн куронъёслы тупамтэзэс тодыса но со мерлыко аренда сярысь тупанкылъёсъя калыкез та юртъёсы поттӥз. Коньдэтлы ваем ыштонъёс 5 миллион 500 сюрс манетлэсь трос луизы. Кивалтӥсьлэсь ваньбурзэ арест улэ басьтӥзы. Тегъёс: Удмуртия ПичиПурга СергейСмирнов  